༄༅། །བསྔོ་བའི་ཡོན་བཤད་ལེགས་བྱས་དགེ་བའི་ཤིང་རྟ་བཞུགས་སོ། །

༈ འོ་ དེ་རིང་གཟའ་སྐར་བྱེད་སྦྱོར་གྱི་དཔལ་ཕུན་སུམ་ཚོགས་པའི་དུས་འདིར། ཡོན་གྱི་བདག་པོ་ཁྱོད་ཀྱི་རྣམ་དཀར་གྱི་ལྷག་བསམ་རྨད་དུ་བྱུང་བའི་སྒོ་ནས། ཕན་བདེའི་འབྱུང་གནས་སངས་རྒྱས་ཀྱི་བསྟན་པ་རིན་པོ་ཆེ་བཤད་སྒྲུབ་འཁོར་ལོ་གཉིས་ལྡན་གྱི་སྒོ་ནས་ཡུན་དུ་གནས་པར་བྱ་བའི་ཆེད་དུ་འམ། ཡང་ན། མཚུངས་མེད་དཔལ་ལྡན་བླ་མ་དམ་འདི་ཞེས་བྱ་བའི་དགོངས་པ་ཡོངས་སུ་རྫོགས་པའི་ཆེད་དུའམ། ཡང་ན། དམིགས་ཡུལ་ཚེ་ལས་འདས་པ་འདི་ཉིད་ཀྱིས་གཙོས་པའི་མཁའ་ཁྱབ་ཀྱི་སེམས་ཅན་ཐམས་ཅད་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བའི་ཆེད་དུའམ། ཡང་ན། ད་ལྟའི་རྣམ་པར་རྒྱལ་བའི་ཁང་བཟང་གསར་བསྐྲུན་འདི་ཉིད་བཀྲ་ཤིས་ཤིང་བྱིན་ཆགས་པའི་རབ་ཏུ་གནས་པར་བྱ་བའི་ཆེད་དུའམ། ཡང་ན། ལྟོས་བཅས་ཀྱི་མི་ནོར་འཁོར་དང་བཅས་པ་རྣམས་ཀྱི་འགལ་རྐྱེན་སེལ་མཐུན་རྐྱེན་འགྲུབ་པའི་སྐུ་རིམ་གྱི་ཆེད་དུའམ། ཡང་ན། བསྟན་དང་འགྲོ་བའི་དོན་དུ་ཆོས་སྤྱོད་རྣམ་བཅུའི་བྱ་བ་ལས་གང་རུང་བརྩམས་པ་དེ་གེགས་མེད་ཡིད་བཞིན་དུ་གྲུབ་པའི་དགའ་སྟོན་བཏང་རག་གི་ཆེད་དུ། དགེ་ལེགས་ཀྱི་ཕུང་པོ་རྒྱ་ཆེན་པོ་འདི་ལྟ་བུ་སྒྲུབ་པར་བཞེད་ནས་གཏོང་ཕོད་ཀྱི་སྒོ་འཕར་ཡངས་པོར་ཕྱེ་སྟེ། ཅི་བདོག་པའི་ལོངས་སྤྱོད་འཕངས་སེམས་མེད་པར་དགེ་བའི་ཕྱོགས་སུ་སྤེལ་བ་ནི་ཕྲལ་དང་ཡུན་གྱི་ཕན་བདེ་མ་ལུས་པའི་འབྱུང་གནས་སུ་གྱུར་ཏེ། ཀླུ་སྒྲུབ་ཞབས་ཀྱིས། ལོངས་སྤྱོད་གཡོ་བ་སྙིང་པོ་མེད་མཁྱེན་ནས། །དགེ་སློང་བྲམ་ཟེ་བཀྲེན་དང་བཤེས་རྣམས་ལ། །སྦྱིན་པ་ཚུལ་བཞིན་བསྩལ་བགྱི་ཕ་རོལ་ཏུ། །སྦྱིན་ལས་གཞན་པའི་གཉེན་མཆོག་མ་མཆིས་སོ། །ཞེས་དང༌། འཇུག་པ་ལས། སྐྱེ་བོ་འདི་ཀུན་བདེ་བ་མངོན་འདོད་ཅིང༌། །མི་རྣམས་བདེ་བའང་ལོངས་སྤྱོད་མེད་མིན་ལ། །ལོངས་སྤྱོད་ཀྱང་ནི་སྦྱིན་ལས་བྱུང་མཁྱེན་ནས། །ཐུབ་པས་དང་པོར་སྦྱིན་པའི་གཏམ་མཛད་དོ། །ཞེས་པ་ལྟར། སྦྱིན་པ་ནི་གནས་སྐབས་དང་མཐར་ཐུག་གི་བདེ་བ་ཀུན་གྱི་གཞིར་གྱུར་པ་དང༌། སྦྱིན་པ་གཏོང་བའི་ཁྱད་པར་ཡང༌། ཡུལ་དག་པ། དངོས་པོ་དག་པ། བསམ་པ་དག་པ་གསུམ་གྱི་སྒོ་ནས་བཏང་བ་ནི་བསོད་ནམས་ཚད་མེད་ཐོབ་སྟེ། དང་པོ་ཡུལ་དག་པ་ནི། སྤྱོད་འཇུག་ལས། ཡོན་ཏན་ཞིང་དང་ཕན་འདོགས་ཞིང༌། །སྡུག་བསྔལ་བ་ལ་དགེ་ཆེན་འགྱུར། །ཞེས་པ་ལྟར། ཡོན་ཏན་གྱི་ཞིང་དཀོན་མཆོག་གསུམ་ཡིན་པས། དེ་ནི་རྟེན་གསུམ་བདེ་བར་གཤེགས་པའི་སྤྱན་སྔར་མཆོད་པའི་ཡོ་བྱད་ཀུན་ཏུ་བཟང་པོའི་མཆོད་སྤྲིན་ལྟ་བུར་བསགས་ཏེ་འདུག་པ་དང༌། ཡོན་ཏན་དང་ཕན་འདོགས་གཉིས་ཀའི་ཞིང་བླ་མ་དང་སློབ་དཔོན་སོགས་ཡིན་པས། དེ་ནི་བདག་ཅག་ཚངས་པ་མཚུངས་པར་སྤྱོད་པ་ངུར་སྨྲིག་གི་རྒྱལ་མཚན་འཆང་བའི་དགེ་སློང་བཞི་ཡན་ཆད་ཀྱི་དགེ་འདུན་སྤྱན་དྲངས་ཏེ་འདུག་པ་དང༌། སྡུག་བསྔལ་གྱི་ཞིང་ནད་པ་དང་མགོན་མེད་པའི་སློང་མོ་བ་སོགས་ཡིན་པས། དེ་ནི་མཐོང་ཆོས་སུ་ཟས་ཀྱིས་ཚིམ་པར་བྱེད་འདུག་པ་དང༌། གཉིས་པ་དངོས་པོ་དག་པ་ནི། རིན་ཆེན་ཕྲེང་བ་ལས། གང་ལ་དུག་ནི་ཕན་གྱུར་ན། །དེ་ལ་དུག་ཀྱང་སྦྱིན་པར་བྱ། །ཁ་ཟས་མཆོག་ཀྱང་མ་ཕན་ན། །དེ་ལ་དེ་ནི་སྦྱིན་མི་བྱ། །ཞེས་པ་ལྟར། གང་ལ་གང་འདོད་ཀྱི་བཟའ་བཏུང་ཡང་བརྐུ་འཕྲོག་གཡོ་སྒྱུས་བསྒྲུབས་པ་མ་ཡིན་དགོས་པས། དེ་ནི་དངོས་པོ་བཟང་ཞིང་གྱ་ནོམས་པའི་ལོངས་སྤྱོད་འབད་རྩོལ་མེད་པར་དབྱར་གྱི་མཚོ་ཆེན་བརྡོལ་བ་ལྟར་འགྱེད་འདུག་པ་དང༌། གསུམ་པ་བསམ་པ་དག་པ་ནི། ཇི་སྐད་དུ། བསམ་པ་དགེ་དང་མི་དགེའི་བྱེ་བྲག་ལས། །དགེ་སྡིག་གཟུགས་བརྙན་ཆེ་ཆུང་རྗེས་མི་འགྲོ། །ཞེས་པ་ལྟར། དགེ་སྡིག་སེམས་ཀྱིས་བསྒྱུར་ཁ་དང་བཟང་ངན་བསམ་པའི་རང་གཟུགས་ཡིན་པས། དེ་ནི་ལུས་ངག་གི་བྱ་བ་མི་གཙོ་བར་བསམ་པའི་བྱེད་པ་གཙོ་བས། བསམ་པ་རྒྱ་ཆེ་ན་བསོད་ནམས་ཀྱང་རྒྱ་ཆེན་པོ་འབྱུང་སྟེ། རིན་ཆེན་ཕྲེང་བ་ལས། རྒྱ་ཆེའི་ལས་ལས་འབྲས་བུ་ནི། །ཐམས་ཅད་རྒྱ་ཆེར་འབྱུང་བར་འགྱུར། །ཞེས་སོ། །དེ་ལས་ལྷག་པར་དུ་བསོད་ནམས་ཀྱི་དགེ་བ་ཀུན་གྱི་ནང་ནས་གསང་སྔགས་ཟབ་མོའི་དཀྱིལ་འཁོར་ཞལ་ཕྱེ་ནས་ཚོགས་ཀྱི་འཁོར་ལོ་བསྐོར་བ་ནི་ལེགས་བྱས་ཀྱི་དགེ་ཚོགས་གཞན་ལས་ཀྱང་བསོད་ནམས་ཀྱི་ཚོགས་རླབས་ཆེན་རྫོགས་པར་འགྱུར་བས། དེ་ནི་ལས་དང་སྐལ་བ་བཟང་པོའི་སྤྱོད་ཡུལ་མ་གཏོགས་ཐམས་ཅད་ཀྱིས་གསང་སྔགས་ཟབ་མོའི་ཆོས་ཀྱི་འཁོར་ལོ་དང་མི་མཇལ་ཏེ། རྒྱུད་ལས། འཇིག་རྟེན་དུ་ནི་ཀུན་མཁྱེན་དག །ཨུ་དུམ་ཝ་རའི་མེ་ཏོག་བཞིན། །བརྒྱ་ལམ་ན་ནི་རེ་འགའ་ཞིག །འབྱུང་འགྱུར་ཡང་ཡང་མི་འབྱུང་ངོ༌། །གསང་སྔགས་སྤྱོད་པའི་ཚུལ་འབྱུང་བ། །དེ་བས་ཀྱང་ནི་དཀོན་པ་སྟེ། །ཞེས་པ་ལྟར། སངས་རྒྱས་འཇིག་རྟེན་དུ་འབྱུང་བའང་བརྒྱ་ལམ་ཙམ་ལས་མེད་ཅིང༌། དེ་ཡང་སངས་རྒྱས་གྲངས་མ་མཆིས་པ་འཇིག་རྟེན་དུ་བྱོན་ནས་བསྟན་པ་དམ་པའི་ཆོས་མང་དུ་འབྱུང་བ་ཡང་སྲིད་ཀྱི། ཁྱད་པར་འཕགས་པའི་གསང་སྔགས་ཀྱི་བསྟན་པ་ནི་ད་རེས་མ་གཏོགས་མི་འབྱུང་བས། ད་རེས་གསང་སྔགས་ཀྱི་ལམ་ནས་ཚོགས་བསགས་པའི་ཐབས་མང་བའི་དབང་གིས། མཐོང་ཐོས་དྲན་རེག་ཐམས་ཅད་གྲངས་མེད་གསུམ་གྱི་ཡུན་ལ་ལྟོས་མི་དགོས་པར་ཚེགས་ཆུང་ངུས་ཚོགས་ཆེན་པོ་རྫོགས་པར་འགྱུར་བ་དང༌། དེར་མ་ཟད་གསང་སྔགས་ཟབ་མོའི་དཀྱིལ་འཁོར་འདི་མཐོང་བ་ཙམ་གྱིས་ཀྱང་བསྐལ་པ་བྱེ་བ་དུ་མའི་སྡིག་པ་ཡང་བྱང་བར་གསུངས་ན། དེ་སྒྲུབ་ཅིང་མཆོད་དེ་གསོལ་བ་བཏབ་པས་དགེ་བ་མཐའ་ཡས་པ་ཐོབ་ནས་ཚོགས་དཔག་ཏུ་མེད་པ་རྫོགས་པ་ནི་སྨོས་མ་དགོས་སོ། །དེ་ལྟར་བྱས་ཤིང་བསགས་པའི་ལེགས་བྱས་ཀྱི་དགེ་བ་རྒྱ་ཆེན་པོ་ཐོབ་པ་དེ་ཡང་མཇུག་ཏུ་བསྔོ་བས་རྒྱས་མ་ཐེབས་ན་དགེ་ཚོགས་གོང་ནས་གོང་དུ་འཕེལ་ཞིང་ཡངས་པར་མི་འགྱུར་བས། དེ་ན་དགེ་རྩ་ཆེ་ཕྲ་གང་ཞིག་བྱས་ཀྱང་མཇུག་ཏུ་བསྔོ་བ་འདི་གལ་ཆེ་བ་ཡིན་ནོ། །དེ་ཡང་གང་ཞིག་བསྔོ་ན། ཕལ་པོ་ཆེ་ལས། འགྲོ་ཀུན་དགེ་རྩ་ཇི་སྙེད་ཡོད་པ་དང༌། །བྱས་དང་བྱེད་འགྱུར་དེ་བཞིན་བྱེད་པ་དག །ཞེས་པ་ལྟར། ད་ལྟའི་དགེ་བ་འདིས་མཚོན་ཏེ་རང་གཞན་འཁོར་འདས་ཀུན་གྱིས་དུས་གསུམ་དུ་བསགས་པའི་དགེ་ཚོགས་སྔར་བྱས་པ་དང༌། ཕྱིས་སུ་བྱེད་འགྱུར་དང༌། ད་ལྟར་བྱེད་བཞིན་པའི་དགེ་ཚོགས་ཐམས་ཅད་གཅིག་ཏུ་བསྡུས་ཏེ་བསྡོམས་པ་དེ། གང་ལ་བསྔོ་ན། བཟང་སྤྱོད་ལས། ནམ་མཁའི་མཐར་ཐུག་གྱུར་པ་ཇི་ཙམ་པ། །སེམས་ཅན་མ་ལུས་མཐའ་ཡང་དེ་བཞིན་ཏེ། །ཞེས་པ་ལྟར། མ་གྱུར་འགྲོ་བ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ལ་བསྔོ། གང་དུ་བསྔོ་ན། སློབ་དཔོན་དཔའ་བོས། དགེ་བའི་རྩ་བ་བསྒྲུབས་པ་དེ་ཀུན་ཀྱང༌། །གྲགས་དང་སྙན་དང་ལྷ་མིའི་བདེ་འབྲས་དང༌། །རེ་བཅས་འཁོར་བའི་སེམས་པ་ཀུན་ཕྲལ་ཏེ། །འཇིག་རྟེན་འདས་པ་ཉིད་ཀྱི་རྒྱུར་བསྔོའོ། །ཞེས་པ་ལྟར། སེམས་ཅན་ཐམས་ཅད་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པའི་ཕྱིར་དུ་བསྔོ། ཚུལ་ཇི་ལྟར་བསྔོ་ན། འཇམ་དཔལ་དབའ་བོས་ཇི་ལྟར་མཁྱེན་པ་དང༌། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་ཀུན་གྱི་རྗེས་སུ་བདག་སློབ་ཅིང༌། །དགེ་བ་འདི་དག་ཐབས་ཅད་རབ་ཏུ་བསྔོ། །ཞེས་པ་ལྟར། མཉམ་མེད་ཐུབ་པའི་དབང་པོ་དང༌། རྒྱལ་སྲས་འཇམ་དཔལ་དཔའ་བོ། འཕགས་པ་ཀུན་ཏུ་བཟང་པོ་ལ་སོགས་པ་སྔོན་གྱི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་འགྲོ་བའི་དོན་དུ་ཇི་ལྟར་བསྔོས་པའི་ཚུལ་དང་མཐུན་པར་བདག་ཅག་རྣམས་ཀྱིས་ཀྱང་ཡོངས་སུ་བསྔོ་བའི་ཐུགས་འདུན་རྩེ་གཅིག་པའི་སྒོ་ནས་ད་ལྟའི་དགེ་ཚོགས་འདི་དག་རབ་ཏུ་བསྔོ་བར་བྱའོ། །དེ་ལྟ་བུའི་བསྔོ་བ་དེ་ཡང་སྤྱིར་ནང་པ་སངས་རྒྱས་པའི་ལུགས་དང༌། བྱེ་བྲག་ཏུ་ཐེག་པ་ཆེན་པོ་ཁོ་ནའི་ཁྱད་ཆོས་མ་གཏོགས་གཞན་ན་མེད་པ་ཡིན་ཏེ། ཀླུ་སྒྲུབ་ཞབས་ཀྱིས། བསོད་ནམས་བྱས་པའི་ཚོགས་དག་ནི། །བྱང་ཆུབ་མཆོག་ཏུ་ཡོངས་བསྔོ་བ། །བཅོམ་ལྡན་ཁྱོད་ཀྱིས་གང་གསུངས་པ། །དེ་གཞན་བསྟན་བཅོས་ལས་མ་བཤད། །ཅེས་སོ། །དེ་ལྟར་བསོད་ནམས་ཀྱི་དགེ་ཚོགས་བསྔོ་བས་མ་ཟིན་ན། མཛོད་ལས། མེད་པར་ལྟ་བས་རྩ་བ་གཅོད། །ཅེས་པ་ལྟར། དཀོན་མཆོག་དང་ལས་འབྲས་སོགས་མེད་པར་ལྟ་བའི་ལོག་ལྟ་སྐད་ཅིག་མ་ཙམ་གྱིས་ཀྱང་དགེ་རྩ་ཆུང་ངུ་ཚུན་ཆད་རྩ་བ་ནས་ཆོད་པར་གསུངས་པ་དང༌། ཡུལ་དམ་པ་ལ་ཁོང་ཁྲོ་བ་སོགས་ཕྱིན་ཅི་ལོག་གི་རྟོག་ཚོགས་འགའ་ཞིག་གིས་ཀྱང་བསྐལ་པ་སྟོང་གི་དགེ་ཚོགས་འཇོམས་པར་གྱུར་ཏེ། སྤྱོད་འཇུག་ལས། བསྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་སྤྱད་གང་ཡིན་དེ་ཀུན་ཀྱང༌། །ཁོང་ཁྲོ་གཅིག་གིས་འཇོམས་པར་བྱེད། །ཅེས་སོ། །འོ་ན་བསྔོ་བས་མ་ཟིན་པའི་དགེ་བ་གཞན་རྣམས་ལ་འབྲས་བུ་གཏན་ནས་མེད་དམ་སྙམ་ན། མེད་པ་མིན་ཏེ་ལས་འབྲས་བསླུ་མེད་དུ་ཡོད་ཅིང༌། འོན་ཀྱང་རང་རང་གི་འབྲས་བུ་ལེན་གཅིག་ཕྱུང་ནས་སླར་ཟད་པར་འགྱུར་བ་ཡིན་ཏེ། སྔ་མ་ལས། དགེ་བ་གཞན་ཀུན་ཆུ་ཤིང་བཞིན་དུ་ནི། །འབྲས་བུ་སྐྱེས་ནས་ཟད་པར་འགྱུར་བ་ཉིད། །ཅེས་སོ། །གོང་དུ་བཤད་པ་ལྟར་བསྔོ་བས་རྒྱས་བཏབ་ན་དགེ་ཚོགས་ཆེ་ཕྲ་གང་ཞིག་བསགས་ཀྱང་རྐྱེན་གྱིས་མི་འཛད་པ་དང༌། འབྲས་བུ་རྒྱུན་མི་ཆད་པར་གོང་ནས་གོང་དུ་འཕེལ་ཏེ་སངས་རྒྱས་ཀྱི་སར་སྨིན་པ་དང༌། དེ་མ་ཐོབ་ཀྱི་བར་དུའང་མངོན་མཐོ་ལྷ་མིའི་བདེ་འབྲས་ཆེད་དུ་མ་སྨོན་ཀྱང་ཞར་ལས་འབྱུང་བར་འགྱུར་བ་སོགས་ཡོངས་སུ་བསྔོ་བའི་ཕན་ཡོན་གཞལ་དུ་མེད་པ་ཡོད་དེ། མདོ་ལས། ཇི་ལྟར་རྒྱ་མཚོ་ཆེ་ནང་ཆུ་ཐིགས་ལྷུང༌། །རྒྱ་མཚོ་མ་སྐམ་བར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོའི་དགེ་བ་ཡང༌། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་སོ། །དེ་ལྟར་བསྔོ་བའི་སྐབས་དེ་ཡང་སྐྱབས་ཡུལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་སྙན་གསན་ཕབ་ནས་མཁྱེན་པར་གསོལ་དགོས་ཏེ། རྒྱན་ལས། སངས་རྒྱས་རྣམས་ནི་མངོན་སུམ་སྤྱན། །དུས་ལའང་ཡེ་ཤེས་སྒྲིབ་པ་མེད། །ཅེས་པ་ལྟར། དུས་དང་རྣམ་པ་ཀུན་ཏུ་མ་ཆགས་མ་ཐོགས་པའི་ཡེ་ཤེས་ཀྱི་གཟིགས་པ་མངའ་བའི་ཕྱིར་རང་ཅག་རྣམས་ལ་གཟིགས་གཟིགས་པ་ཡིན་མོད་ཀྱི། འོན་ཀྱང་རང་གི་མོས་ཡུལ་དུའང་མདུན་གྱི་ནམ་མཁར་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྲིན་གྱི་ཕུང་པོ་འཁྲིགས་པ་ལྟར་མངོན་སུམ་དུ་བཞུགས་པ་ལ་བསྔོ་བའི་དཔང་པོར་གསོལ་ན་འདོད་དོན་གང་གསོལ་བསླུ་བ་མེད་པར་དཔག་བསམ་གྱི་ཤིང་དང་ཡིད་བཞིན་གྱི་ནོར་བུ་ལྟར་དོན་འབྲས་ལག་རྩེར་མྱུར་དུ་སོན་པའི་གནད་ཡོད་པ་དང༌། ཁྱེད་རང་ཚོགས་པ་རྣམས་ཀྱིས་ཀྱང་རྒྱུ་འདི་ལས་འབྲས་བུ་རྣམ་པར་དག་པ་འདི་ལྟ་བུ་ཐོབ་པར་གྱུར་ཅིག་སྙམ་པའི་མོས་འདུན་དང་བཅས་ཐམས་ཅད་བསྔོ་བའི་མཐུན་འགྱུར་ཡེངས་མེད་དུ་མཛད་པར་ཞུ། དེ་ནས་ཕྱོགས་བཅུ་ན་བཞུགས་པའི་སོགས་བསྔོ་བའི་བརྗོད་པ་རྒྱས་བསྡུས་གང་འོས་འདོན་པར་བྱའོ།། །།ཡང་སྨྲས་པ། རྣམ་དཀར་དགེ་བའི་ཆུ་རྒྱུན་ཆེས་ཕྲ་ཡང༌། །རྣམ་མང་ཐབས་མཁས་ཡུར་བ་ནས་དྲངས་ཏེ། །རྣམ་དག་བསྔོ་བའི་གངྒཱ་དང་འགྲོགས་ན། །རྣམ་མཁྱེན་རྒྱ་མཚོར་འཇུག་ལ་དཀའ་བ་ཅི། །ཞེས་པ་འདིའང་བཙུན་པ་དགེ་རིན་པའི་བློ་མཚོ་ལས་བྱུང་བའི་ཆོས་སྡེའོ།། །།